Mac Miller's Unreleased Song 'Benji The Dog' Leaks: Hear It Now | Twerking Girls Videos | Twerk San Diego | Jamn 957
posted by Paris Close - May 22, 2019 ago Suid Afrikaanse Nuus Thread - Page 20 - Stormfront
Page 20 of 226 « First < 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 70 120 > Last »
07-22-2005, 03:45 AM #191
In 'n greep van vrees
Londen. - Presies twee weke nadat minstens 56 mense hier in terreuraanvalle dood is, was die Britse hoofstad gistermiddag weer in die greep van vrees vasgevang.
Pogings tot aanvalle op drie moltreine en 'n bus is in die etensuur gefnuik. Net een mens, vermoedelik 'n aanvaller, is beseer.
'n Erg gespanne toestand het in die middestad geheers nadat die nuus bekend geword het van ontploffings by moltreinstasies by Warrenstraat, die Oval en Shepherd's Bush. Talle jong Suid-Afrikaners woon in laasgenoemde buurt in die weste van Londen.
'n Ontsteker het ook in 'n bus by Hackney, in die ooste van die stad, ontplof. 'n Rugsak is op Bus 26 gevind.
Whitehallstraat, waaruit Downingstraat loop, is later as veiligheidsmaatreël ontruim.
'n Man is by die hekke na die kantoor van premier Tony Blair in Downingstraat in hegtenis geneem. Dit is nie bekend of dit verband hou met dié voorvalle nie.
Sir Ian Blair, Britse polisiehoof, het op 'n perskonferensie gisteraand gesê daar is geen twyfel dat die "terroriste" se bedoeling was om dood en verwoesting te saai nie. Hy wou nie presiese besonderhede oor die vier aanvalle bevestig nie, maar het gesê daar was "pogings om bomme te laat ontplof".
Die feit dat die ploftoestelle nie ontplof het nie, het waarskynlik honderde mense se lewe gered.
Een van die vermeende aanvallers het volgens ooggetuies 'n rugsak in een van die treinwaens by die Warrenstraat-stasie gegooi en probeer wegkom. Omstanders het hom probeer aankeer en het uit die stasiegebou agter hom aangehardloop.
Die man, wat beskryf is as " 'n jong, swart Asiër" met drade wat by sy blou hemp uitpeul, het egter weggekom.
Hy is later in die besige Tottenham Court Road, 'n bekende toeristestraat, gesien.
Die man het vermoedelik van daar na die University College- hospitaal gevlug waar die polisie hom gesoek het. Hulle het die hospitaal ure lank omsingel.
Op die oog af lyk dit of dieselfde werkwyse gister as in die terreuraanvalle van 7 Julie gebruik is. Die aanvalle was ook byna gelyktydig in die noorde, ooste, suide en weste van die stad.
Die polisie het aanvanklik gesê die moontlikheid is nie uitgesluit nie dat dit die werk is van mense wat die bloedbad van twee weke gelede wou na-aap.
Groot verwarring het geheers en moltrein-masjiniste is opdrag gegee om so gou moontlik by die volgende stasie uit te kom en hul treine te ontruim.
Hoewel treindienste gisteraand weer normaal begin word het, het die BBC berig dat masjiniste op die Piccadilly- en Bakerloo-roetes geweier het om te werk. Hulle vrees vir hul lewe.
Sir Ian het gesê die feit dat die aanvalle misluk het, bied die polisie 'n "forensiese geleentheid om die misdadigers" vas te vat.
Volgens die BBC het hy ook gesê hulle ondersoek die moontlikheid dat die plofstof wat gister in die bus gevind is, soortgelyk kan wees aan dié wat in die terreuraanval op 7/7 gebruik is.
Mnr. Tony Blair, wat in sy kantoor besig was om gesprek te voer met sy Australiese ampsgenoot, mnr. John Howard, het gesê: " Hoewel ek nie die voorvalle kleiner wil maak as wat dit is nie, sal ons hulle (die aanvallers) nie toelaat om ons bang te maak nie."
07-22-2005, 03:47 AM #192
2 verdagtes vasgekeer in Pta-spogbuurt
Om in te kom was relatief maklik.
Twee vermeende huisrowers wat hulle as munisipale werkers voorgedoen het, het gister egter hul rieme styfgeloop en in 'n polisievangwa by die Silver Lakes- landgoed in die ooste van Pretoria uitgery.
"Ons was reg vir hulle," het mnr. Visser du Plessis, veiligheidstrustee van dié luukse buurt, gesê.
Verskeie landgoedere in Centurion, Midrand, Waterkloof en die ooste van Pretoria het die afgelope ruk deurgeloop onder huisrowers wat hulle as munisipale werkers voordoen en dan toegang tot dié veiligheidskomplekse kry. Die polisie se eenheid teen ernstige en geweldmisdaad ondersoek minstens tien voorvalle waar dieselfde modus operandi gebruik is.
"Die twee (rowers) het hulle by die hek voorgedoen as werkers van die Tshwane-metro-owerheid se elektriese afdeling. Die wagte het dadelik besef hulle is verdag, maar het hulle laat inry en toe onmiddellik die reaksievoertuie in die landgoed geaktiveer," het mnr.André van den Heever, veiligheidshoof, gesê.
Die bakkie het twee plakkers van die metro-owerheid en 'n oranje lig op gehad.
'n Inwoner het alarm gemaak toe die twee by haar huis opgedaag het, glo oor 'n elektriese probleem. Sy het glad nie sulke probleme gehad nie.
Beamptes van Fidelity Springbok, wat die landgoed beveilig, het die bakkie gesien en dit omsingel.
Al die hekke van die landgoed is gesluit sodat die twee nie kom wegkom nie.
"Ek het een van die (Tshwane-) plakkers van die deur afgetrek en gesê die man moet die enjin afskakel. Toe ek omloop na die passasierskant, het die bestuurder 'n wapen uitgeruk en op my gerig. Goddank ons lewe nog," het Van den Heever gesê.
Die mans het uit die bakkie gespring en Van den Heever se kollegas het in 'n bakleiery die wapen afgeneem.
Gereedskap om by huise in te breek, is agterop die bakkie gekry.
Kapt. Piletji Sebola, polisiewoordvoerder, het gesê die twee se betrokkenheid by 'n sindikaat is een van die moontlikhede wat die polisie sal ondersoek.
07-22-2005, 03:49 AM #193
'Lugdiens het ons mislei in loongesprekke' - unies
Duisende werkers van die Suid-Afrikaanse Lugdiens (SAL) sou vanoggend om 04:30 landwyd met 'n reuse-staking begin wat die lugdiens se vlugte erg kan ontwrig en "onbepaald" kan voortduur.
Dit kom te midde van gerugte dat die SAL stakende werkers vanoggend wil "uitsluit" en dwing om die lugdiens se aanbod van 5%-salarisverhogings te aanvaar.
Sowat 5 000 lede van die vervoerwerkersvakbond Satawu en die United Association of South Africa (Uasa) se lugvaartarm, sal na verwagting by al die land se lughawens aan die staking deelneem.
Hulle eis 8%-verhogings.
Dit kom nadat die SAL se bestuur glo gistermiddag "gesprekke" met albei vakbonde op die nippertjie afgelas het, en beskuldigings dat die SAL hulle tydens loononderhandelings "mislei" het.
Mnr. Gerhard Ueckermann van Uasa het gisteraand gesê die vakbond het duisende lede gisteraand per SMS oor die staking ingelig.
"Ons sou (die SAL-bestuur) 17:00 ontmoet en een bestuurslid het ons belowe hulle is bereid om te praat. Ewe skielik het 'n ander een gesê dis onsin. Daar is tweespalt in die bestuur."
Ueckermann sê Uasa het "dokumente" gesien waarin die SAL dreig om stakende vakbondlede dadelik uit te sluit.
Uasa skat die staking kan die SAL sowat R24 miljoen per dag kos.
Mnr. J.J. Tabane, SAL-woordvoerder, het dit ontken. Hy het ook gesê die lugdiens het die impak van die staking op sportgebeurtenisse soos die Mandela- trofee op Ellispark in ag geneem.
Gebeurlikheidsplanne sluit in om vlugte te kombineer, groter vliegtuie op sekere roetes in te span en bestuurslede agter lughawetoonbanke te laat werk.
Mnr. Randall Howard van Satawu het gesê sy lede is in "baie strategiese posisies" in die SAL en die staking sal die lugdiens lamlê.
Volgens Howard het die SAL tydens loononderhandelings vanjaar gedurig gesê "ons ly 'n verlies" en daarom het albei vakbonde hul eise om 'n 8%-verhoging laat vaar en op 6% ooreengekom.
Toe maak die SAL 'n wins van nagenoeg R966 miljoen bekend.
Saapa, die SAL se vlieëniersvereniging, sal nie saam staak nie maar het ook gister weens 'n "dooie punt" 'n dispuut na die Kommissie vir Versoenig, Bemiddeling en Arbitrasie verwys, het kapt. Piet Taljaard, voorsitter, gesê.
Die SAL het gisteraand gesê passasiers op binnelandse en buitelandse vlugte word "sterk aangeraai" om hul reisplanne uit te stel. Dié wat wel vlieg, moet so vroeg moontlik vir hul vlugte aanmeld.
07-22-2005, 03:52 AM #194
Air Zim word Ground Zim oor brandstoftekorte
Die jongste slagoffer van die ekonomiese krisis in Zimbabwe is dié land se nasionale lugdiens, Air Zimbabwe, wat die afgelope dae etlike vlugte moes kanselleer weens 'n gebrek aan geld en brandstof.
Onder dié vlugte was dié na Suid-Afrika, Londen en Victoria-valle, terwyl 'n vlug uit Londen eergister vertraag is terwyl amptenare van die redery vervaard brandstof probeer bekom het.
Die staatsbeheerde The Herald het gister berig dat mnr. David Mwenga van die redery bevestig het dat die brandstoftekorte die vlugte kniehalter.
"Ons is nie ten volle operasioneel nie, want ons het nie genoeg brandstof nie. Sommige vlugte is opgeskort, terwyl ander normaal voortgaan."
Hy wou nie uitbrei oor watter vlugte opgeskort of geherskeduleer is nie. Die redery se probleme kom kort nadat dit bekend geword het dat Suid-Afrika Zimbabwe met 'n R6,5 miljard se lening kan uithelp om onder meer met die land se brandstofverknorsing te help.
Die land het verder miljoene rande nodig om kos in te voer omdat die land weens sy omstrede grondhervormingsprogram en droogte nié in sy nasionale behoefte kan voorsien nie.
Volgens 'n ingeligte by Air Zimbabwe is die redery se vliegtuie twee weke gelede ook tydelik aan diens onttrek weens 'n tekort aan vliegtuigonderdele.
07-22-2005, 03:57 AM #195
Meer sterf op pad as in Irak
KAAPSTAD. - Padongelukke in Suid-Afrika eis daagliks meer lewens as die oorloggeteisterde Irak.
Dit blyk uit 'n onlangse verslag van die padverkeer-bestuurskorporasie (RTMC).
Die sterftesyfer op Suid-Afrikaanse paaie het van 9 068 slagoffers per jaar in 1998 gegroei tot 12 727 slagoffers per jaar in 2004.
Dit kom neer op sowat 36 mense per dag, van wie ongeveer 15 voetgangers is.
'n Verdere 20 mense word daagliks, of sowat 7 000 jaarliks, in padongelukke gestrem.
Noodlottige botsings het van 1998 tot 2004 ook van 7 260 tot 10 530 gestyg.
Luidens die verslag kos botsings die land jaarliks sowat R38 miljard.
Die koste verbonde aan noodlottige botsings het van 2003 tot verlede jaar met 2,3% gestyg.
Dit was aanvanklik R8,6 miljard per jaar, maar was verlede jaar R8,8 miljard.
Verlede jaar het voetgangerverwante padongelukke die land R4,3 miljard gekos en ongelukke as gevolg van verbysteking het R2,3 miljard gekos.
Die koste van spoedverwante noodlottige botsings het binne een jaar met R925,97 miljoen gegroei.
Dit was R1,98 miljard in 2003 en verlede jaar het dit R2,91 miljard gekos.
Voetgangers is betrokke by die meeste ongelukke.
Dit is gevolg deur ongelukke wat veroorsaak is deur motoriste wat ander verbysteek.
Die Demokrastiese Alliansie (DA) het die situasie op die land se paaie veroordeel en dit vergelyk met die geweld in Irak.
"Luidens 'n onlangse verslag van 'n Irakse organisasie sterf daar daagliks 34 mense in dié land. Luidens die RTMC se Junie-verslag sterf daar daagliks 36 mense op ons paaie," het mnr. Stuart Farrow, DA-LP gesê.
Farrow is die party se woordvoerder oor vervoer.
Farrow het gesê hy gaan mnr. Jeremy Cronin, ANC-LP en voorsitter van die portefeuljekomitee oor vervoer, vra om dringend die verslag te bespreek.
" 'n Dringende en ernstige oudit van die aantal wetstoepassers móét gedoen word."
Daar moet volgens hom ook 'n nasionale krisisberaad oor padongelukke gehou word waar al die rolspelers wat by padverkeerbestuur betrokke is, teenwoordig moet wees.
Farrow het gesê die DA het verskeie kere reeds gevra vir meer sigbare polisiëring op die land se paaie.
"Padgebruikers moet besef dat hulle gestraf sal word indien hulle oortree en aangekla sal word indien hulle die land se verkeersreëls verontagsaam.
"Die verslag wys baie duidelik dat wetteloosheid 'n groot rol speel omdat dit bygedra het tot sowat 90% van alle ongelukke."
Farrow het gesê onderrig speel ook 'n groot rol.
"Padgebruikers hou nie by die padreëls nie omdat hulle nie altyd weet wat die reëls is nie."
07-22-2005, 03:59 AM #196
Rowers takel seniors
PORT ELIZABETH. - 'n Bende rowers is vermoedelik verantwoordelik vir 'n vlaag van aanrandings en inbrake in helder daglig op weerlose senior burgers in Somerstrand, Walmer en Millpark.
In een van die jongste voorvalle is 'n vrou Dinsdag só erg deur inbrekers by haar huis in Somerstrand aangerand dat sy met 'n gebreekte been in die hospitaal beland het.
Mev. Margaret Witrauchenbur (67) praat volgens haar man, Walter (68), steeds nie oor die skokkende aanranding by hul huis in Sesde Laan terwyl haar man Dinsdag gaan inkopies doen het nie.
"Twee mans met messe het my vrou geskop, geslaan en haar met 'n gordel gewurg.
"Ek het omstreeks 13:00 op hulle afgekom en die mans het ons al twee vasgebind en ons huis geplunder," het Witrauchenbur gesê.
Volgens hom het die rowers onder meer twee radio's gesteel en aanhoudend vir geld gevra. Hulle het later op die vlug geslaan.
Die geskokte egpaar het nie besef dat mev. Witrauchenbur se been gebreek is nie, maar toe die pyn vir haar Woensdag te veel geword het, het 'n ambulans haar na die St. George-hospitaal geneem. Sy het ook kneusplekke aan haar gesig, nek en arms opgedoen en sal volgens haar man nog vir minstens vyf dae in die hospitaal bly.
In 'n ander voorval gister is 'n mes teen 'n vrou se nek gedruk toe daar by haar huis in Mount Pleasant ingebreek is. Mnr. Monty Montgomery, bedryfs-bestuurder van Atlas-sekuriteit, het gesê die rower het geld by die vrou geëis toe sy hom met 'n videomasjien in haar sitkamer betrap het.
Hy het volgens Montgomery R200 uit haar beursie gevat, haar polshorlosie van haar arm afgehaal en sigarette geroof voordat hy op die vlug geslaan.
Vroeër vandeesmaand is daar ook by mnr. Martin Haring (90) se huis in Somerstrand ingebreek toe hy 'n middagslapie wou geniet.
Die inbrekers het hom erg aangerand, vasgebind en onderstebo in 'n hangkas geprop. Hulle het hierna sy huis geplunder en op die vlug geslaan.
Haring se vrou, Mary (78), het gister gesê haar man se gesondheid het baie agteruitgegaan ná die aanval. Boonop het inbrekers vyf dae later weer op hul huis in Brighton-rylaan toegeslaan toe sy hom na 'n doktersafspraak geneem het.
"Hulle het drie van ons slaapkamervensters stukkend geslaan en weer 'n klomp goed gesteel. Dit is afskuwelik dat die skurke rondloop en niks beter het om te doen as om ons onskuldige mense aan te val nie," het mev. Haring gesê.
Volgens haar is haar man se gehoor en geestestoestand geweldig aangetas deur die aanranding.
"Ons het egter 'n alarmstelsel gekry en ek is vasberade om nie uit my huis te trek nie. Ons is hier om te bly en die skurke sal my nie onderkry nie," het mev. Haring gesê.
Volgens kapt. André Beetge, polisiewoordvoerder, ondersoek die polisie die moontlikheid dat 'n bende rowers betrokke is by die onlangse vlaag van aanvalle op weerlose mense wat bedags in Somerstrand, Walmer en Millpark tuis is.
Mnr. Bobby Stevenson, DA-LP, het op versoek van mev. Lesley Lowe, DA-raadslid in Somerstrand, die misdaadprobleem in dié gebied gister in 'n brief onder die aandag van die LUR vir veiligheid en sekuriteit, mnr. Thobile Mhlahlo, gebring.
07-23-2005, 01:42 AM #197
Staking-chaos op SA lughawens
JOHANNESBURG. - Vlugte na bestemmings wêreldwyd van die Suid-Afrikaanse Lugdiens (SAL) is gister gekanselleer weens 'n reuse-staking wat duisende passasiers gestrand gelaat het en groot plaaslike sportgebeurtenisse die naweek bedreig.
Gisteraand was daar nog geen hoop op 'n skikking tussen die SAL en twee vakbonde waarvan sowat 5000 lede sedert 04:30 staak nie.
Die chaos kan "dae lank" duur.
Meer as 72 vlugte is gekanselleer toe grond- en kajuitpersoneel van die vervoerwerkersvakbond Satawu en die lugvaartafdeling van die United Association of South Africa (Uasa) weens 'n salaristwis weggebly het.
Daar is 'n ruk lank gevrees die kragmeting tussen die Springbokke en Australië om die Mandela-trofee vandag op Ellispark kon weens moeilikheid op die Johannesburgse lughawe deurloop.
Die Wallabies het op die nippertjie met 'n huurvlug na die Lanseria-lughawe gevlieg, maar Bok-toeskouers was oor die land heen gestrand nadat die meeste van die SAL se binnelandse vlugte, ook na Johannesburg, gekanselleer is.
British Airways Comair het sewe bykomende vlugte tussen Johannesburg, Kaapstad, Durban en George ingestel om te probeer help, maar duisende passasiers was steeds sonder heenkome. Party wat in Johannesburg gestrand was, is met busse na hotels naby die lughawe geneem.
Van al die SAL se vlugte na Europa het slegs een na Londen en een na Frankfurt opgestyg, het 'n ingeligte gesê.
Vlugte na onder meer Parys, Sao Paolo, Moembaai, Mauritius en Lagos het in die slag gebly.
Toeriste wat vroegoggend uit Europa in die land aangekom het, was ook gestrand. "Dis my eerste besoek aan die land en dit begin só?" het een gesêvra.
Sake-afsprake, musiekkonserte en familiebesoeke het platgeval.
Altesame 190 senior bestuurslede van die SAL het landwyd bontgestaan om sitplekke vir passasiers op ander lugdienste te probeer reël.
Die minister van arbeid, mnr. Membathisi Mdladlana, het die strydende partye teen "hardkoppigheid" gemaan. "Dit sluit die bestuur van die SAL in," het hy in 'n verklaring gesê.
Die SAL en die vakbonde het vroeër tot bemiddeling deur die Kommissie vir Versoening, Bemiddeling en Arbitrasie (KVBA) ingestem en 'n kommissaris was reeds aangewys, maar die SAL het hom skielik onttrek, het mnr. Gerhard Ueckermann van Uasa gesê.
Die KVBA het later sy verklaring oor moontlike ingryping teruggetrek en gesê "nie alle partye is vir ingryping gereed nie".
Die vakbonde eis salarisverhogings van 8%. Die SAL bied 5% aan.
Mnr. J.J. Tabane, SAL-woordvoerder, het gesê sommige passasiers wat skade gely het, sal vergoed word, maar dit wissel na gelang van die geval.
En van onderhandelings met die vakbonde is geen sprake nie.
07-23-2005, 01:46 AM #198
Polisie skiet 'bom-man' op trein in Londen
LONDEN. - Hy het oor versperrings gespring met 'n roep gewapende polisiemanne agter hom aan.
Die man met die jas en die rugsak het daarna tot op 'n trein "gesteier", waar hy vasgekeer is. Hy is herhaaldelik geskiet terwyl paniekbevange pendelaars in alle rigtings laat spat het.
"Ek het nog nooit só iets gesien nie. Basies het ek gesien hoe 'n man voor my doodgeskiet is. Hulle het hom vyf keer geskiet," het mnr. Mark Whitby, 'n ooggetuie, gister aan die BBC vertel nadat 'n man, wat moontlik 'n moltrein in die Britse hoofstad wou opblaas, deur die polisie doodgeskiet is.
Sir Ian Blair, polisiehoof, het ná die voorval gisteroggend opdrag gegee dat vier ander mans wat 'n dag vroeër drie moltreine en 'n bus wou aanval, doodgeskiet word as hulle mense se lewe bedreig.
Hoewel die publiek gevra is om die "potensiële selfmoordbomaanvallers" te help vind (vier foto's wat van kringtelevisie-opnames bekom is, is ook uitgereik), is mense herhaaldelik gewaarsku om hulle nié te nader nie.
Een van die gesoekte vier is moontlik later aangekeer. Die polisie het toe bekend gemaak dat 'n man "wat met Donderdag se aanvalle verbind kan word" vroeg gisteraand naby die Stockwell-stasie in hegtenis geneem is.
Terwyl die meeste mense ná eergister se terreurpogings gister weer die open?bare vervoerstelsel gebruik het, het chaos omstreeks 10:00 by dié stasie in Suid-Londen geheers.
Blair het gesê 'n man wat "direk met die teenterreurstryd" verbind word, wou nie aan polisieversoeke gehoor gee nie. Hy wou op 'n trein spring om te vlug, maar is geskiet omdat dit 'n veiligheidsrisiko vir pendelaars ingehou het.
"Ek het dit gesien. Hy's dood. Vyf skote," het Whitby daarna vertel.
"Hy het gelyk soos 'n jakkals wat in 'n hoek vasgekeer is. Hy was vreesbevange.
"Ek het eers gehoor iemand skree: 'Val plat! Val plat!' Toe sien ek die Asiër inkom. Dit het gelyk of sy voet vashaak en hy het gesteier.
"Drie polisiemanne in gewone klere was 'n paar treë agter hom."
Volgens Whitby het een van die polisiemanne 'n "swart pistool" in sy linkerhand gehad en het hy "vyf skote in hom leeggemaak".
Volgens me. Teri Godly het sy langs dié man op 'n perron gestaan toe alle hel losbars toe die polisie instorm.
" 'n Lang Asiër, met 'n kaalgeskeerde kop, yl baardjie en 'n rugsak oor sy skouer, het voor my gestaan. Agt of nege polisiemanne het skielik op ons begin skree om uit die pad te kom." Die man het daarna begin weghardloop.
Sy identiteit is nie bekend nie.
As deel van hul soektog na die aanvallers het die polisie en die M15-intelligensiediens gistermiddag op twee huise en 'n internet-kafee in Londen toegeslaan.
07-23-2005, 01:48 AM #199
Beperking op grondbesit word oorweeg
PRETORIA. - Die hoeveelheid grond wat rykes, met inbegrip van Suid-Afrikaners, mag besit, gaan moontlik deur die regering beperk word.
Luidens gister se uitgawe van die weeklikse ANC-nuusbrief, ANC Today, oorweeg die regering dit om voorstelle te doen om grondbesit te beperk en só 'n einde te maak aan "rykes se monopolie wat grond betref".
Mnr. Steyn Speed, ANC-woordvoerder, het gister gesê dit is deel van die standpunt wat die regering volgende week na die tafel van die nasionale grondberaad gaan neem.
Volgens Speed verwys die stellings oor rykes in ANC Today na rykes in die algemeen, en nie net na buitelanders oor wie se grondbesit daar nou al geruime tyd gemor word nie.
Die ANC het reeds vroeër gevra vir 'n moratorium op grondbesit deur buitelanders. Me. Thoko Didiza, minister van landbou en grondsake, wou haar nie vroeër vandeesweek hieroor uitlaat nie en het gesê dit is iets wat die ANC as party na die beraad moet bring.
"Die regering stel veranderings aan bestaande wetgewing en beleid voor oor plaasgroottes. Die argument is dat dit doeltreffende lewering van grond sowel as die toetrede van opkomende swart boere tot die mark buite die grondhervormingsprogramme beperk.
"Die regering oorweeg dit om voorstelle te doen oor 'n plafon op grondbesit as teenvoeter vir die monopolie van rykes op grondbesit. 'n Paneel is ook saamgestel om te ondersoek of en hoe buitelandse grondbesit 'n invloed het op grondhervorming, buitelandse belegging en grond en eiendomspryse."
Geen nader besonderhede word gegee hoe grondbesit moontlik beperk sou word nie. Dr. Dirk du Toit, adjunkminister van landbou en grondsake, het vroeër die week opgemerk dat die herverdeling van grond nie net in hektaar gemeet kan word nie omdat 'n hektaar landbougrond in die Noord-Kaap nie met een in KwaZulu-Natal vergelyk kan word nie.
Die regering sê ook in sy voorstelle vir die beraad dat Suid-Afrika 'n aktiewe mark vir grond het wat geleenthede bied met die oog op grondhervorming.
Die regering behoort saam te werk met grondloses, grondeienaars en ander rolspelers om 'n sistematiese bepaling van alle grondbehoeftes vir elke gebied te doen. Geskikte grond moet uitgewys word en die regering moet, waar moontlik, proaktief te werk gaan om die grond te bekom.
Daar moet met grondeienaars onderhandel word om genoeg geskikte grond teen 'n bekostigbare prys beskikbaar te stel.
"Waar onderhandelings nie vlot nie, moet onteiening ingespan word ingevolge die voorskrifte van die Grondwet en wetgewing oor grondhervorming.
"Die Grondwet maak voorsiening vir onteiening in die openbare belang...waar dit onderhewig is aan billike vergoeding 'wat 'n balans weerspieël tussen die openbare belang en die belange van dié wat geraak word'."
07-23-2005, 01:51 AM #200
Pick 'n Pay-stakers loop hul vas
KAAPSTAD. - Pepersproei en 'n skokgranaat het gister stakende werkers van 'n supermarkgroep by minstens vier van sy takke hier uitmekaar laat spat nadat die polisie ingegryp het.
Meer as 50 werkers van Pick 'n Pay is hier in hegtenis geneem en winkeldeure by sy takke in die V&A Waterfront, Claremont, Ottery en Mitchells Plain moes gister noodgedwonge weens die staking sluit.
Die polisie is na dié takke ontbied toe sake plek-plek handuit geruk het met die staking oor 'n loonverhoging van R400 per maand.
Die takke is deel van 150 landwyd waar werkers gister gestaak het terwyl die vakbond, Saccawu, die afgelope sowat drie weke in onderhandelings met die groep se topbestuur gewikkel is.
'n Ontevrede vroulike werker, wat anoniem wou bly, het by die groep se Promenade-tak in Mitchells Plain huilend beweer van hul base "dink niks van die werkers nie".
"Die polisie het traanrook in my oë gespuit, my soos 'n vark by die winkel uitgesleep en van my kollegas soos diere in 'n vangwa geprop. Dit wys net wat dink hulle van ons."
Ander ontevrede werkers het in 'n koor gedreunsing: "Ons soek ons R400-verhoging," terwyl klante buite die winkels voor geslote deure saamgedrom het.
" 'n Polisieman het 'n vroulike werknemer voor die bors geruk en voor ons teen die grond neergegooi. Daarna was dit 'n chaos toe traanrook gebruik is," het 'n groep ontstelde klante gesê.
Betogings by Pick 'n Pay in die Tygervallei-winkelsentrum het vreedsaam verloop.
Me. Tamra Veley, Pick 'n Pay-woordvoerder, het gesê werkers kan staak, maar die groep het steeds die reg om sake te doen. "As stakers handuit ruk en dit belemmer sake, moet stappe gedoen word. Daar was by minstens nege winkels landwyd voorvalle, maar die groep het suksesvol aansoek om 'n interdik gedoen dat hulle nie die winkels mag betree nie," het sy gesê.
Mnr. Sean Summers, hoof- uitvoerende beampte, het gesê dit is hartseer om te dink die vakbond hou ná onderhandelings van sewe maande nog steeds voet by stuk met die R400-eis, "nadat ons 'n skuif gemaak en hulle R310 aangebied het. Die groep respekteer werkers se reg om te staak en hoop hulle respekteer ons s'n om sake te doen."
Kapt. Elliot Sinyangana, polisiewoordvoerder, het gesê die polisie se hulp is gister ingeroep nadat stakende werkers klante by vier takke geïntimideer en onwettig die winkels betree het.
Volgens hom is sowat 50 werkers by die V&A Waterfront in hegtenis geneem, maar later weer op waarskuwing vrygelaat.
By Ottery is 'n werker aangekeer, maar 'n skokgranaat is gebruik om die ander stakers in toom te hou. In Mitchells Plain is 'n onbekende aantal werkers in hegtenis geneem en by Claremont twee.
Pepersproei is in albei gevalle gebruik.
Page generated in 0.37823 seconds with 14 queries